ପାକିସ୍ତାନର ଅସ୍ତ୍ରବିରତି ଉଲ୍ଲଂଘନଃ ୩୫ ଦିନରେ ୧୨ ଯବାନ ଶହୀଦ\t February 5th, 15:07 PM February 5th, 15:07 PM\nଶ୍ରୀନଗର, ୫।୨ଃ ନିୟନ୍ତ୍ରଣ ରେଖାଠାରେ ପାକିସ୍ତାନ ବାରମ୍ବାର ଅସ୍ତ୍ରବିରତି ଉଲ୍ଳଂଘନ କରୁଛି। ପୂର୍ବରୁ ୨୦୧୭ରେ ପାକିସ୍ତାନ ୮୮୧ ଥର ଅସ୍ତ୍ରବିରତି ଉଲ୍ଲଂଘନ କରିଥିଲା। ଏଥିରେ ୧୩୮ ପାକିସ୍ତାନୀ ସୈନ୍ୟଙ୍କର ମୃତ୍ୟୁ ଘଟିଥିଲା। ଚଳିତ ବର୍ଷ ୩୫ ଦିନରେ ପାକିସ୍ତାନର ଅସ୍ତ୍ରବିରତି ଉଲ୍ଲଂଘନ ଯୋଗୁ ୧୨ଜଣ ଭାରତୀୟ ଯବାନ ଶହୀଦ ହୋଇଛନ୍ତି। ଜାନୁୟାରୀ ୩ ସାମ୍ବା ସେକ୍ଟରରେ ଏହି ଘଟଣାରେ ବିଏସ୍ଏଫ୍ ହେଡ୍ କନେଷ୍ଟବଳ ପି. ହାଜରା ଶହୀଦ ହୋଇଥିଲେ। ସେହିପରି ଜାନୁୟାରୀ ୧୪ରେ ସୁନ୍ଦରବନୀ ସେକ୍ଟରରେ ଭାରତୀୟ ସେନା ଲାନ୍ସ ନାୟକ ଯୋଗେଶ ଭଣ୍ଡାନେ, ୧୭ ଜାନୁୟାରୀରେ ଆର୍.ଏସ୍. ପୁରା ସେକ୍ଟରରେ ବିଏସ୍ଏଫ୍ ହେଡ୍ କନେଷ୍ଟବଳ ଏ.ସୁରେଶ, ଜାନୁୟାରୀ ୧୯ରେ ସୁନ୍ଦରବନୀ ସେକ୍ଟରରେ ଲାନ୍ସ ନାୟକ ସୈମ୍ ଆବ୍ରାହମ୍ ଓ ସାମ୍ବା ସେକ୍ଟରରେ ବିଏସ୍ଏଫ୍ ହେଡ୍ କନେଷ୍ଟବଳ ଜଗପାଳ ସିଂ, ୨୦ ଜାନୁୟାରୀରେ କ୍ରିଷ୍ଣା ଘାଟି ସେକ୍ଟରରେ ସେନା ଶିପାହୀ ମନଦିପ୍ ସିଂ, ଜାନୁୟାରୀ ୨୧ରେ ମେଣ୍ଢର ସେକ୍ଟରରେ ସେନା ସିପାହୀ ଚନ୍ଦନ କୁମାର ରାୟ, ଜାନୁୟାରୀ ୨୪ରେ କ୍ରିଷ୍ଣା ଘାଟି ସେକ୍ଟରରେ ସେନା ସିପାହୀ ନାୟକ ଜଗଦୀଶ୍ ପ୍ରମୁଖ ଶହୀଦ ହୋଇଥିଲେ। ସେହିପରି ଫେବୃୟାରୀ ୪ରେ ଭିମ୍ବର ଗଲି ସେକ୍ଟରରେ ସେନା କ୍ୟାପଟେନ୍ କପିଳ କୁଣ୍ଡୁ, ସେନା ହାବିଲଦାର ରୋଶନ ଲାଲ୍, ସେନା ରାଇଫଲମ୍ୟାନ୍ ରାମ ଅବତାର ଓ ରାଇଫଲମ୍ୟାନ୍ ଶୁଭମ୍ ସିଂ ପ୍ରମୁଖ ଶହୀଦ ହୋଇଛନ୍ତି। ସୂଚନାଯୋଗ୍ୟ, ୨୦୧୬ରେ ପାକିସ୍ତାନ ୪୪୯ଥର ଅସ୍ତ୍ର ବିରତି ଉଲ୍ଲଂଘନ କରିଥିଲା। ସେହିପରି ୨୦୧୫ରେ ୪୦୫ ଥର, ୨୦୧୪ରେ ୫୮୩ ଥର ଅସ୍ତ୍ରବିରତି ଉଲ୍ଲଂଘନ କରିଥିଲା।
